Shoppaamisesta on tullut suosittu harrastus, kertoo ruotsalaisen verkkokauppa Traderan teettämä kysely. Joka neljäs siihen osallistuneista pitää shoppaamista mieluisimpana ajanviettotapana ja tekeekin useita kertoja kuukaudessa ostoskierroksen. Verkkokaupoissa ostoksia sen sijaan tehdään verraten harvoin: enemmistö korkeintaan kerran kuukaudessa, jos niinkään usein.
Ahkeran shoppaamisen voisi kuvitella kulkevan käsikkäin kuluta ja heitä pois -kulttuurin kanssa, mutta trendi on nyt Traderan mukaan toinen: 84 prosenttia kyselytutkimukseen osallistuneista sanoo mieluummin myyvänsä vanhoja tavaroitaan netissä kuin heittävänsä ne menemään. Useampi kuin joka toinen sanoo myös ostaneensa netistä jotain käytettyä.
Kaupat kaduttavat usein
Vaikka shoppaaminen sijoittuukin mieluisien ajankäyttökohteiden listalla kolmanneksi heti perheen kanssa ja internetissä vietetyn ajan jälkeen, ei ostoksilla olo tuota aina vain iloa. Moni ruotsalainen kokee olonsa alakuloiseksi tai jopa ahdistuneeksi intohimoisen shoppaamisen seurauksena ja moitiskelee itseään liiallisista ostoksista, Traderan kysely kertoo.
Myös miesten ja naisten ostostottumukset käyvät tuloksista ilmi. Naisten suosimia tuoteryhmiä ovat vaatteet, sisustus ja ylellisyystuotetet, kun taas miesten listalla kolmen kärki muodostuu kodinelektroniikasta, vaatteista sekä ääni- ja kuvatallenteista.
Kyselyyn osallistui 509 aikuista, 18-64 -vuotiasta ruotsalaista.